CELEX: 32022D0326
Language: el
Date: 2022-02-24 00:00:00
Title: Εκτελεστική απόφαση (EE) 2022/326 της Επιτροπής της 24ης Φεβρουαρίου 2022 για την τροποποίηση της εκτελεστικής απόφασης (ΕΕ) 2019/961 που επιτρέπει το προσωρινό μέτρο το οποίο έλαβε η Γαλλική Δημοκρατία σύμφωνα με το άρθρο 129 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), ώστε να περιορίσει τη χρήση και τη διάθεση στην αγορά ορισμένων ξύλων που έχουν υποστεί επεξεργασία με κρεόσωτο και με άλλες ουσίες συναφείς με το κρεόσωτο [κοινοποιηθείσα υπό τον αριθμό C(2022) 1074] (Το κείμενο στη γαλλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

28.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 55/76
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2022/326 ΤΗΣ ΕΠΙΤΡΟΠΗΣ
         της 24ης Φεβρουαρίου 2022
         για την τροποποίηση της εκτελεστικής απόφασης (ΕΕ) 2019/961 που επιτρέπει το προσωρινό μέτρο το οποίο έλαβε η Γαλλική Δημοκρατία σύμφωνα με το άρθρο 129 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), ώστε να περιορίσει τη χρήση και τη διάθεση στην αγορά ορισμένων ξύλων που έχουν υποστεί επεξεργασία με κρεόσωτο και με άλλες ουσίες συναφείς με το κρεόσωτο
         
            
               [κοινοποιηθείσα υπό τον αριθμό C(2022) 1074]
            
         
         (Το κείμενο στη γαλλική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 129 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στις 7 Ιουνίου 2019 η Επιτροπή εξέδωσε την εκτελεστική απόφαση (ΕΕ) 2019/961 (2) (στο εξής: απόφαση) που επιτρέπει το προσωρινό μέτρο το οποίο έλαβε η Γαλλία σύμφωνα με το άρθρο 129 του κανονισμού (ΕΚ) αριθ. 1907/2006 για τον περιορισμό της χρήσης και της διάθεσης στην αγορά ορισμένων ξύλων που έχουν υποστεί επεξεργασία με κρεόσωτο και με άλλες ουσίες συναφείς με το κρεόσωτο.
                  
               
                     (2)
                  
                  
                     Σύμφωνα με το άρθρο 1 παράγραφος 1 της απόφασης, το προσωρινό μέτρο επιτρεπόταν για διάρκεια 27 μηνών από την ημερομηνία έναρξης ισχύος της απόφασης, η οποία έληξε στις 7 Σεπτεμβρίου 2021.
                  
               
                     (3)
                  
                  
                     Σκοπός της διάρκειας των 27 μηνών ήταν να δοθεί επαρκής χρόνος για την ολοκλήρωση της διαδικασίας επιβολής περιορισμών την οποία η Γαλλία ήταν υποχρεωμένη να κινήσει, σύμφωνα με το άρθρο 129 παράγραφος 3 του κανονισμού (ΕΚ) αριθ. 1907/2006, με την υποβολή φακέλου στον Ευρωπαϊκό Οργανισμό Χημικών Προϊόντων (στο εξής: Οργανισμός), σύμφωνα με το παράρτημα XV (στο εξής: φάκελος του παραρτήματος XV) του εν λόγω κανονισμού, εντός τριών μηνών από την απόφαση.
                  
               
                     (4)
                  
                  
                     Με την εκτελεστική απόφαση (ΕΕ) 2021/1839 της Επιτροπής (3), η ημερομηνία λήξης της έγκρισης του κρεοσώτου για χρήση σε βιοκτόνα του τύπου προϊόντων 8 μετατέθηκε στις 31 Οκτωβρίου 2022. Αυτό έγινε προκειμένου να ληφθεί υπόψη ο χρόνος που απαιτείται για την κατάρτιση και την υποβολή της γνώμης από τον Οργανισμό, καθώς και ο χρόνος που απαιτείται για να αποφασιστεί εάν πληρούται τουλάχιστον ένας από τους όρους του άρθρου 5 παράγραφος 2 πρώτο εδάφιο του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (4) και εάν η έγκριση του κρεοσώτου μπορεί, συνεπώς, να ανανεωθεί.
                  
               
                     (5)
                  
                  
                     Η Γαλλία δεν κίνησε τη διαδικασία επιβολής περιορισμών εντός τριών μηνών από την απόφαση. Η Γαλλία υποστηρίζει ότι το πεδίο εφαρμογής και το περιεχόμενο του φακέλου του παραρτήματος XV που πρέπει να υποβληθεί συνδέεται στενά με τα συμπεράσματα των συζητήσεων σχετικά με την ανανέωση ή μη ανανέωση της έγκρισης του κρεοσώτου δυνάμει του κανονισμού (ΕΕ) αριθ. 528/2012, ώστε να διασφαλιστεί η νομική συνέπεια ενός πιθανού περιορισμού βάσει του κανονισμού (ΕΚ) αριθ. 1907/2006 με τα συμπεράσματα των εν λόγω συζητήσεων. Η Γαλλία δεσμεύτηκε να υποβάλει τον φάκελο του παραρτήματος XV έως την 1η Φεβρουαρίου 2022, ώστε να είναι σε θέση να λάβει υπόψη τα συμπεράσματα των εν λόγω συζητήσεων.
                  
               
                     (6)
                  
                  
                     Η διάρκεια για την οποία επιτρέπεται το προσωρινό μέτρο θα πρέπει να παρέχει τη δυνατότητα ολοκλήρωσης της διαδικασίας επιβολής περιορισμών. Λαμβανομένων υπόψη των χρονοδιαγραμμάτων που περιλαμβάνει η διαδικασία επιβολής περιορισμών, η διάρκεια για την οποία επιτρέπεται το προσωρινό μέτρο θα πρέπει, επομένως, να παραταθεί για χρονικό διάστημα ίσης διάρκειας με εκείνο που υπολογίζεται στην απόφαση, δηλαδή για 27 μήνες από την ημερομηνία υποβολής του φακέλου του παραρτήματος XV.
                  
               
                     (7)
                  
                  
                     Οι λόγοι για τους οποίους επιτρέπεται το προσωρινό μέτρο, όπως περιγράφονται στην εκτελεστική απόφαση (ΕΕ) 2019/961, παραμένουν αμετάβλητοι. Συνεπώς, το προσωρινό μέτρο θα πρέπει να εξακολουθήσει να επιτρέπεται.
                  
               
                     (8)
                  
                  
                     Προκειμένου να αποφευχθεί η νομική αβεβαιότητα που θα προέκυπτε από τη λήξη της άδειας του γαλλικού προσωρινού μέτρου πριν από την ολοκλήρωση της διαδικασίας επιβολής περιορισμών, κρίνεται αναγκαίο να παραταθεί, με αναδρομική ισχύ, η διάρκεια για την οποία έχει επιτραπεί η ανάληψη του προσωρινού μέτρου. Ως εκ τούτου, η διάρκεια θα πρέπει να υπολογιστεί από τις 8 Σεπτεμβρίου 2021 και όχι από την αναμενόμενη ημερομηνία υποβολής του φακέλου του παραρτήματος XV, και θα πρέπει συνεπώς να προστεθούν επιπλέον πέντε μήνες, με αποτέλεσμα η συνολική παράταση της διάρκειας να ανέρχεται σε 32 μήνες.
                  
               
                     (9)
                  
                  
                     Ως εκ τούτου, η εκτελεστική απόφαση (ΕΕ) 2019/961 θα πρέπει να τροποποιηθεί αναλόγως.
                  
               
                     (10)
                  
                  
                     Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 133 του κανονισμού (ΕΚ) αριθ. 1907/2006,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 1 παράγραφος 1 της εκτελεστικής απόφασης (ΕΕ) 2019/961 η φράση «27 μηνών» αντικαθίσταται από τη φράση «59 μηνών».
         
         
            Άρθρο 2
            Η παρούσα απόφαση εφαρμόζεται από την 8η Σεπτεμβρίου 2021.
         
         
            Άρθρο 3
            Η παρούσα απόφαση απευθύνεται στη Γαλλική Δημοκρατία.
         
         
            Βρυξέλλες, 24 Φεβρουαρίου 2022.
            
               
                  Για την Επιτροπή
               
               Thierry BRETON
               
                  Μέλος της Επιτροπής
               
            
         
         
            (1)  ΕΕ L 396 της 30.12.2006, σ. 1.
         
            (2)  Εκτελεστική απόφαση (EE) 2019/961 της Επιτροπής, της 7ης Ιουνίου 2019, που επιτρέπει το προσωρινό μέτρο το οποίο έλαβε η Γαλλική Δημοκρατία σύμφωνα με το άρθρο 129 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), ώστε να περιορίσει τη χρήση και τη διάθεση στην αγορά ορισμένων ξύλων που έχουν υποστεί επεξεργασία με κρεόσωτο και με άλλες ουσίες συναφείς με το κρεόσωτο (ΕΕ L 154 της 12.6.2019, σ. 44).
         
            (3)  Εκτελεστική απόφαση (ΕΕ) 2021/1839 της Επιτροπής, της 15ης Οκτωβρίου 2021, για τη μετάθεση της ημερομηνίας λήξης της έγκρισης του κρεοζώτου για χρήση σε βιοκτόνα του τύπου προϊόντων 8 (ΕΕ L 372 της 20.10.2021, σ. 27).
         
            (4)  Κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).